รมต.ประจำสำนักนายกฯ เผยกรณีเงินเยียวยาพระสงฆ์ที่ได้รับผลกระทบจากโควิด อยู่ระหว่างการพิจารณาของสภาพัฒน์-กระทรวงการคลัง
นายอนุชา นาคาศัย รัฐมนตรีประจำสำนักนายกรัฐมนตรี ที่กำกับดูแลสำนักงานพระพุทธศาสนาแห่งชาติ เปิดเผยถึงเงินเยียวยาพระสงฆ์ที่ได้รับผลกระทบจากโรคโควิด-19 ว่า ได้ประสานสอบถามความคืบหน้า และติดตามเรื่องไปยังสภาพัฒนาการเศรษฐกิจและสังคมแห่งชาติ และกระทรวงการคลังโดยตลอด ยืนยันว่าเรื่องนี้ไม่ได้เงียบหาย ยังคงติดตาม และดำเนินการตามขั้นตอนอยู่ เนื่องจากที่ผ่านมาเกิดข้อผิดพลาดทำให้เงินเยียวยาพระสงฆ์ที่ได้รับผลกระทบจากการระบาดของโควิดจึงยังไม่ผ่านการพิจารณา ซึ่งตนไม่ได้นิ่งนอนใจ ยังคงติดตามเรื่องอยู่ตลอด ทั้งยังได้รับการสอบถามจากพระสงฆ์ สำหรับสาเหตุที่เงินเยียวยาพระสงฆ์ที่ได้รับผลกระทบจากการระบาดของโรคโควิด-19 ยังไม่ผ่านการพิจารณานั้น เนื่องจากกลุ่มพระสงฆ์ไม่มีอยู่ในระเบียบที่จะต้องได้รับเงินเยียวยา โดยสำนักงานพระพุทธศาสนาแห่งชาติได้ทำเรื่องชี้แจงเหตุผลและความจำเป็นที่พระสงฆ์ถือเป็นอีกกลุ่มที่ได้รับผลกระทบจากการระบาดของโรคโควิด-19 ไปแล้ว ซึ่งอยู่ระหว่างการพิจารณาของสภาพัฒนาการเศรษฐกิจและสังคมแห่งชาติ และกระทรวงการคลัง          ส่วนการดำเนินการของคณะสงฆ์ ในส่วนของวัดที่มีศักยภาพในการช่วยเหลือประชาชนที่ได้รับผลกระทบจากการระบาดของโรคโควิด-19 นั้น สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก  ทรงมีพระดำริให้วัดที่มีศักยภาพ ตั้งโรงทานช่วยเหลือประชาชนที่ได้รับผลกระทบจากการระบาดของโรคโควิด-19 โดยวัดที่มีศักยภาพได้ดำเนินการจัดตั้งโรงทานแล้วทั่วประเทศ ขณะที่บางวัดยังมีการมอบสิ่งของเพื่อเป็นการให้กำลังใจกับบุคลากรทางการแพทย์ตามโรงพยาบาลต่างๆด้วย